Pracovná verzia, 19.05.2014

Rada ministra školstva, vedy, výskumu a športu Slovenskej republiky
na podporu štúdia študentov so špecifickými potrebami

METODICKÉ USMERNENIE 
PRE VYTVÁRANIE PODMIENOK PRE ŠTUDENTOV 
SO ŠPECIFICKÝMI POTREBAMI NA VYSOKÝCH ŠKOLÁCH

Spracovali: 	prof. Ing. Dušan Šimšík, PhD., doc. Ing. Alena Galajdová, PhD., Ing. Peter Zeisberg, PaedDr. Elena Mendelová, CSc.

Podľa § 100 zákona č. 131/2002 Z. z., o vysokých školách a o zmene a doplnení niektorých zákonov v znení zákona č. 57/2012 Z. z., v prílohe k vyhláške č. 458/2012 Z. z., z 20. decembra 2012 o minimálnych nárokoch študenta so špecifickými potrebami (s účinnosťou od 1.9.2013), vydávam toto metodické usmernenie:

OBSAH
1. PREDMET A VÝCHODISKÁ METODICKÉHO USMERNENIA  ...........................................................3
2. CHARAKTERISTIKA ŠTUDENTOV SO ŠPECIFICKÝMI POTREBAMI ....................... ..........................5
PÔSOBNOSŤ KOORDINÁTORA PRE ŠTUDENTOV SO ŠPECIFICKÝMI POTREBAMI........................11
3. USMERNENIE ČINNOSTI KOORDINÁTORA VYSOKEJ ŠKOLY PRE ŠTUDENTOV 
SO ŠPECIFICKÝMI POTREBAMI....................................................................................................... . 8
4. Odporúčania k príprave dokumentu vysokej školy, ktorý upravuje vytváranie podmienok pre štúdium študentov so špecifickými potrebami ....................................  12

1. PREDMET A VÝCHODISKÁ METODICKÉHO USMERNENIA

1.1	Štúdium študentov so špecifickými potrebami na vysokej škole
1.1.1	Podľa zákona o vysokých školách má každý právo študovať na vysokej škole zvolený študijný program, ak splní základné podmienky prijatia na štúdium a ďalšie podmienky určené vysokou školou. Vysoká škola vytvára všeobecne prístupné akademické prostredie a zodpovedajúce podmienky štúdia pre študentov so špecifickými potrebami bez znižovania požiadaviek na ich študijný výkon.
1.1.2	Pri určovaní týchto podmienok sa zaručujú rovnaké práva pre všetkých uchádzačov o štúdium a v súlade so zásadou rovnakého zaobchádzania sa zakazuje diskriminácia z dôvodu veku, pohlavia, sexuálnej orientácie, manželského stavu a rodinného stavu, rasy, farby pleti, zdravotného postihnutia, jazyka, politického alebo iného zmýšľania, príslušnosti k národnostnej menšine, náboženského vyznania alebo viery, odborovej činnosti, národného alebo sociálneho pôvodu, majetku, rodu alebo iného postavenia.
1.1.3	Podľa § 100 zákona č. 131/2002 Z. z. o vysokých školách a o zmene a doplnení niektorých zákonov v znení zákona č. 57/2012 Z. z., v prílohe k vyhláške č. 458/2012 Z. z. z 20. decembra 2012 o minimálnych nárokoch študenta so špecifickými potrebami (s účinnosťou od 1.9.2013) pôsobia na vysokých školách SR koordinátori, resp. podporné centrá – špeciálne pedagogické pracoviská pre študentov so špecifickými potrebami (študent so ŠP).
1.1.4	Špeciálne pedagogické pracoviská na podporu štúdia študentov so ŠP plnia úlohu metodických, znalostných a koordinačných centier a sú zriadené na:
a) Univerzite Komenského v Bratislave, a
b) Technickej univerzite v Košiciach.
Podporné centrum pre študentov so ŠP, resp. koordinátor vysokej školy (VŠ) pre študentov so ŠP sú subjektmi s celoškolskou pôsobnosťou, ktoré sú riadené prorektorom pre vzdelávanie. Na jednotlivých fakultách VŠ pôsobia fakultní koordinátori pre študentov so špecifickými potrebami.
1.1.5	Poslaním podporných centier a koordinátorov VŠ pre študentov so ŠP je organizačná, koordinačná, informačná a manažérska činnosť zameraná na vytváranie prístupného akademického prostredia, objektívne vyhodnocovanie špecifických potrieb študentov a vytváranie zodpovedajúcich podmienok pre študentov so ŠP bez znižovania požiadaviek na ich študijný výkon.
1.1.6	Postavenie podporného centra/koordinátorov, ich poslanie, oblasti činnosti, riadiacu a organizačnú štruktúru, vzťahy k ostatným organizačným zložkám VŠ, ako aj tretím osobám upravuje organizačný poriadok VŠ, resp. podporného centra VŠ, ak je zriadené.

1.2	Účel metodického usmernenia
1.2.1. Metodické usmernenie upravuje v nadväznosti na Zákon o VŠ a Vyhlášku č. 458/2012 Z. z. o minimálnych nárokoch štúdia študenta so špecifickými potrebami (ďalej len Vyhlášku): 
a)	vymedzenie charakteristiky študentov so špecifickými potrebami podľa typov zdravotného znevýhodnenia a/ alebo špecifickej poruchy, 
b)	odporúčania v oblasti pôsobnosti koordinátorov VŠ pre študentov so špecifickými potrebami. 
c)	 odporúčania k príprave inštitucionálnych dokumentov VŠ upravujúcich vytváranie podmienok pre štúdium študentov so špecifickými potrebami.
1.2.2 Východiská metodického usmernenia sú dané legislatívnym rámcom upravujúcim vytváranie podmienok pre študentov so špecifickými potrebami. Tieto východiska reflektujú, okrem iného, požiadavky Dohovoru OSN o právach osôb so zdravotným postihnutím pre vytváranie všeobecne prístupného prostredia, a to vo vzťahu k fyzickému prostrediu, k doprave, k informáciám a komunikácii, vrátane informačných a komunikačných technológií a systémov, ako aj služieb dostupných verejnosti.
1.2.3. Zákon o VŠ vo vzťahu k vytváraniu všeobecne prístupného akademického prostredia najmä: 
a)	zaručuje v prípade potreby uchádzačom so špecifickými potrebami určenie formy prijímacej skúšky a spôsob jej vykonania s prihliadnutím na špecifické potreby (§ 57 ods. 4);
b)	definuje povinnosť VŠ evidovať informáciu o špecifických potrebách študenta v (centrálnom) registri študentov (§ 73 ods. 4 písm. p);
c)	umožňuje študentom so špecifickými potrebami v odôvodnených prípadoch poberať sociálne štipendium aj po prekročení štandardnej dĺžky štúdia (ak je toto prekročenie spôsobené jeho zdravotným postihnutím) (§ 96 ods. 3);
d)	taxatívne vymenúva skupiny študentov, ktorí sú považovaní za študentov so špecifickými potrebami (§ 100 ods. 2); charakteristiky daných skupín študentov sú predmetom úpravy tohto usmernenia v časti 2; 
e)	stanovuje požadovanú dokumentáciu na účely vyhodnocovania špecifických potrieb študenta a rozsahu podporných služieb (§ 100 ods. 3); proces rozhodovania o priznaní štatútu študenta so špecifickými potrebami je predmetom úpravy tohto usmernenia v bode 3.2.; 
f)	upravuje pôsobenie špeciálnych pedagogických pracovísk na podporu štúdia študentov so špecifickými potrebami, s osobitným postavením pracovísk na Univerzite Komenského v Bratislave a Technickej univerzite v Košiciach (§ 100 ods. 8);
g)	uvádza hlavné kompetencie koordinátora VŠ pre študentov so špecifickými potrebami (§ 100 ods. 9); činnosť koordinátora podľa etáp – od podávania prihlášky po zabezpečovanie skúšok v rámci štúdia je predmetom úpravy tohto usmernenia v časti 3. 
1.2.4. Zákon o VŠ ďalej stanovuje, že na finančné zabezpečenie zodpovedajúcich podmienok štúdia študentov so špecifickými potrebami vzhľadom na ich špecifické potreby možno použiť fond na podporu štúdia študentov so špecifickými potrebami (§ 16a ods. 1 písm. d a ods. 7). Z prostriedkov tohto fondu je tiež zabezpečovaná činnosť koordinátora (§ 100 ods. 7). 
1.2.5. Ďalšie možné zdroje financovania vytvárania všeobecne prístupného akademického prostredia pre študentov so špecifickými potrebami sú účelové dotácie MŠVVaŠ SR, ako aj projekty a granty z domácich a medzinárodných zdrojov. 
1.2.6. Vyhláška MŠVVŠ SR č. 458/2012 Z. z. o minimálnych nárokoch študenta so špecifickými potrebami najmä definuje minimálne nároky na podporné služby študentov so špecifickými potrebami z hľadiska priestorových a materiálnych nárokov a z hľadiska nárokov súvisiacich so štúdiom. Minimálne nároky stanovuje podľa skupín študentov so špecifickými potrebami uvedených v § 100 ods. 2 zákona o VŠ.

1.2.7. K ďalším relevantným právnym predpisom patrí Zákon č. 122/2013 Z. z. o ochrane osobných údajov a o zmene a doplnení niektorých zákonov.

2	CHARAKTERISTIKA ŠTUDENTOV SO ŠPECIFICKÝMI POTREBAMI 

2.1	Za študenta so špecifickými potrebami (ďalej študent so ŠP) sa podľa § 100 ods. 2 Zákona o VŠ považuje
a)	študent so zmyslovým, telesným a viacnásobným postihnutím,
b)	študent s chronickým ochorením,
c)	študent so zdravotným oslabením,
d)	študent s psychickým ochorením,
e)	študent s autizmom alebo ďalšími pervazívnymi vývinovými poruchami,
f)	študent s poruchami učenia.
Do skupiny osôb so špecifickými potrebami patria uchádzači o štúdium a študenti so zdravotným znevýhodnením a s poruchami učenia. 
Študentom so zdravotným znevýhodnením je študent 
-	so zdravotným postihnutím (postihnutie zrakové, sluchové, telesné, s narušenou komunikačnou schopnosťou, s autizmom alebo ďalšími pervazívnymi vývinovými poruchami alebo s viacnásobným postihnutím), ktoré v interakcii s rôznymi prekážkami sociálneho prostredia bráni rovnocennému zapojeniu študenta do procesu vzdelávania a dosahovaniu požadovaných výsledkov v porovnaní so študentom bez zdravotného postihnutia;
-	s chronickým ochorením, psychickým ochorením a zdravotným oslabením krátkodobého, dlhodobého alebo trvalého charakteru, z dôvodu ktorých potrebuje primerané úpravy a podporu pri vzdelávaní.
Študenti s poruchami učenia majú ťažkosti s nadobúdaním a prezentovaním poznatkov, a preto sú pri vzdelávaní významne znevýhodnení.
Uchádzači a študenti so špecifickými potrebami sú v dôsledku svojho zdravotného znevýhodnenia alebo porúch učenia v kombinácii so sociálnymi faktormi, ktoré z nich vyplývajú, znevýhodnení v prístupe k vysokoškolskému vzdelaniu. Pre prekonanie uvedeného znevýhodnenia sú odkázaní na primerané úpravy a podporné služby bez znižovania nárokov na ich študijné výsledky.

2.2	Za účelom rozhodovania o priznaní štatútu študenta so špecifickými potrebami podľa príslušnosti k niektorej zo skupín uvedenej v § 100 ods. 2 Zákona o VŠ sú jednotlivé kategórie charakterizované nasledovne:

2.2.1	Študent so zmyslovým, telesným a viacnásobným postihnutím
Za študenta so zmyslovým, telesným a viacnásobným postihnutím sa považuje študent s postihnutím zraku (nevidiaci a slabozraký), sluchu (nepočujúci a nedoslýchavý), s telesným postihnutím (s postihnutím dolných končatín a s postihnutím horných končatín, jemnej motoriky) a študent s viacnásobným postihnutím. 

a)	Nevidiaci študent nedokáže pri štúdiu využívať zrak, pracuje s alternatívnymi formátmi študijných materiálov (v prístupnej elektronickej forme, v zvukovej forme, v bodovom písme, reliéfnej forme a pod.) a pri práci so študijnou literatúrou využíva asistenčné technológie pre nevidiacich (čítač obrazovky, hlasovú syntézu, braillovský riadok, rozpoznávací program, tlačiarne s reliéfnym výstupom, a pod.).

b)	Slabozraký študent dokáže používať zrak v obmedzenej miere, pri štúdiu pracuje so štandardnými formátmi študijných materiálov, ktoré si môžu vyžadovať modifikáciu (napr. zväčšenie písma učebného textu, úprava kontrastu písma a pozadia, a pod.), a pri štúdiu využíva kompenzačné pomôcky (napr. lupy) a asistenčné technológie (napr. zväčšovací program).

c)	Nepočujúci študent a študent so zvyškami sluchu pri komunikácii a získavaní informácií používa rozličné komunikačné formy. Primárnou môže byť posunkový jazyk, sekundárnou je hovorený jazyk, resp. primárnou formou je hovorený jazyk za použitia ďalších kompenzačných mechanizmov (odzeranie). Pri štúdiu používa kompenzačné pomôcky (načúvací aparát, kochleárny implantát, rádiový komunikačný systém a pod.) a podporné služby (tlmočník, zapisovateľ).

d)	Nedoslýchavý študent pri komunikácii a získavaní informácií používa zväčša hovorený jazyk za podpory rozličných kompenzačných pomôcok (napr. načúvacie aparáty, kochleárny implantát, komunikačné rádiové systémy, a pod.) a ďalších komunikačných foriem (odzeranie). Do tejto skupiny zaraďujeme aj osoby s postlingválnym sluchovým postihnutím, ktorých komunikačnou formou je hovorený jazyk.

e)	Študent s postihnutím dolných končatín nedokáže samostatne chodiť, a má preto obmedzenú schopnosť pohybu. Pri presune používa podporné pomôcky (napr. barle, chodítko) a/ alebo invalidný vozík (mechanický alebo elektrický). Môže vyžadovať asistenčnú pomoc druhej osoby.

f)	Študent s postihnutím horných končatín má obmedzené schopnosti písať a robiť si poznámky, narábať so študijnými materiálmi a s technológiami. Môže vyžadovať asistenčnú pomoc druhej osoby.

g)	Študent s viacnásobným postihnutím má dva, resp. viac druhov zdravotného postihnutia, ktoré limitujú jeho schopnosť študovať v štandardnom režime, pretože ho obmedzujú v prijímaní, spracovávaní a odovzdávaní informácií a/alebo v samostatnom pohybe a orientácii.

2.2.2	Študent s chronickým ochorením
Za študenta s chronickým ochorením sa považuje najmä študent s cystickou fibrózou, epilepsiou, sklerózou mutiplex, po transplantácii orgánu alebo tkanív, srdcovo-cievnym ochorením, neurologickým ochorením, ako i s inými progresívnymi ochoreniami, čo môže vyžadovať častú, resp. dlhodobú a nepravidelnú práceneschopnosť alebo negatívne ovplyvňovať schopnosť štúdia v bežných podmienkach. 
.

2.2.3	Študent so zdravotným oslabením
Za študenta so zdravotným oslabením sa považuje študent v stave dlhodobej choroby a následného zdravotného oslabenia, rekonvalescencie alebo so zníženou odolnosťou voči chorobám, či tendenciou k recidíve choroby alebo študent s ohrozením zdravia v dôsledku vplyvu nevhodného prostredia, nevhodného životného režimu, nesprávnej výživy. Takýto študent z dôvodu zdravotného stavu si vyžaduje osobitné podmienky pri vzdelávaní. 

2.2.4	Študent s psychickým ochorením
Za študenta so psychickými ťažkosťami alebo ochorením sa považuje študent, u ktorého aktuálny psychický stav alebo dlhodobejšia porucha psychického zdravia ovplyvňuje schopnosť plniť si študijné povinnosti v štandardnom režime (problémy s organizovaním štúdia a manažovaním svojich študijných povinností).

2.2.5	Študent s autizmom alebo ďalšími pervazívnymi vývinovými poruchami
Za študenta s autizmom alebo ďalšími pervazívnymi vývinovými poruchami sa považuje najmä študent s poruchou autistického spektra bez mentálnej retardácie (napr. Aspergerov syndróm), ktorý ovplyvňuje jeho schopnosť plniť si študijné povinnosti v štandardnom režime. 

2.2.6	Študent s poruchami učenia
Za študenta s poruchami učenia sa považuje študent s dyslexiou, dysortografiou, dysgrafiou, dyskalkúliou, a pod. Špecifické poruchy učenia je všeobecný termín označujúci skupinu porúch prejavujúcich sa výraznými ťažkosťami pri čítaní, písaní, počítaní, počúvaní a  komunikácii.

3	USMERNENIE ČINNOSTI KOORDINÁTORA VYSOKEJ ŠKOLY PRE ŠTUDENTOV SO ŠPECIFICKÝMI POTREBAMI
3.1	Pôsobnosť koordinátora pre študentov so špecifickými potrebami
3.1.1	Na jednotlivých fakultách VŠ pôsobia fakultní koordinátori pre študentov so ŠP, ktorých výkonom činnosti poverujú dekani fakulty. Na celoškolskej úrovni pôsobí koordinátor vysokej školy, ktorého menuje rektor. V prípade existencie podporného centra, v pozícii koordinátora VŠ vystupuje vedúci tohto centra. 
3.1.2	Úlohou fakultného koordinátora pre študentov so ŠP je:
a)	spolupracovať vo všetkých úlohách pri riešení podmienok podpory študentov so ŠP s  koordinátorom VŠ,
b)	evidovať uchádzačov o štúdium  a študentov so ŠP,
c)	podieľať sa na vyhodnocovaní potrieb a požiadaviek uchádzačov o štúdium a študentov so ŠP; na základe vyhodnotenia odporúčať dekanovi príslušnej fakulty priznanie štatútu študenta so ŠP, rozsahu vhodných podporných služieb a podpory zo strany VŠ, resp. fakulty,
d)	vykonávať poradenstvo pre študentov so ŠP pri výbere podporných technológií a zabezpečovaní podporných služieb,
e)	každoročne k 31.10. podávať informáciu koordinátorovi VŠ o počte študentov so štatútom ŠP, evidovaných u koordinátora fakulty,
f)	každoročne k 31.10. podávať návrh na použitie finančných prostriedkov na podporu štúdia študentov so ŠP, na zabezpečenie materiálno-technických pomôcok a vybavenia; koordinátor fakulty predkladá návrh koordinátorovi VŠ,
g)	každoročne k 31.10 predkladať vedeniu fakulty správu o podmienkach využívania podporných služieb na fakulte; koordinátor fakulty spolupracuje s koordinátorom VŠ na príprave správy pre VŠ.
3.1.3	Úlohou koordinátora VŠ pre študentov so ŠP je 
a)	spolupracovať pri všetkých úlohách pri riešení podmienok podpory študentov so ŠP s fakultnými koordinátormi,
b)	koordinovať aktivity pri identifikovaní uchádzačov o štúdium  a študentov so ŠP na VŠ,
c)	organizovať školenia koordinátorov,
d)	spolupracovať s fakultnými koordinátormi pri výbere podporných technológií a zabezpečovaní podporných služieb pre študentov so ŠP,
e)	každoročne k 31.10. podávať návrh vedeniu VŠ na použitie finančných prostriedkov na podporu štúdia študentov so ŠP, na zabezpečenie materiálno-technických pomôcok a vybavenia,
f)	každoročne  k 31.10. predkladať vedeniu VŠ správu o počte študentov so ŠP na VŠ, charaktere ich špecifických potrieb a využívaní podporných služieb na VŠ,
g)	v prípade existencie podporného centra riadiť sa jeho organizačným poriadkom. 
3.2	Získanie štatútu študenta so špecifickými potrebami
3.2.1	Študent alebo uchádzač o štúdium na VŠ môže v ktorejkoľvek fáze pred a počas štúdia požiadať o štatút študenta so ŠP.
3.2.2	Študent, ktorý chce získať štatút študenta so ŠP,  predkladá koordinátorovi fakulty alebo podpornému centru pre účely vyhodnotenia jeho špecifických potrieb a rozsahu podporných služieb pre štúdium:
a)	súhlas s vyhodnotením svojich špecifických potrieb,
b)	lekárske vysvedčenie nie staršie ako tri mesiace, ktorým je lekársky nález, správa o priebehu a vývoji choroby a zdravotného postihnutia alebo výpis zo zdravotnej dokumentácie, a/alebo
c)	v prípade poruchy učenia sa alebo komunikácie, aj vyjadrenie psychológa, logopéda, školského psychológa, školského logopéda alebo špeciálneho pedagóga (alebo iného registrovaného subjektu príslušnej odbornej spôsobilosti).
3.2.3	Študent so ŠP má podľa rozsahu a druhu špecifickej potreby nárok na podporné služby najmä na:
a)	upravené podmienky na prijímacie skúšky,
b)	možnosti využívania špecifických vzdelávacích prostriedkov a podporných technológií,
c)	individuálne vzdelávacie prístupy, najmä individuálna výučba vybraných jednotiek študijného programu pre študentov so zmyslovým postihnutím,
d)	osobitné podmienky na vykonávanie študijných povinností bez znižovania požiadaviek na študijný výkon,
e)	odpustenie školného v odôvodniteľných prípadoch, ak ide o štúdium dlhšie ako je štandardná dĺžka príslušného študijného programu.

3.3	Pred podaním prihlášky na štúdium
3.3.1 Uchádzačovi so špecifickými potrebami sa odporúča kontaktovať koordinátora za účelom poradenstva pri výbere odboru štúdia a rozsahu podporných služieb na VŠ. V súvislosti s tým, uchádzač poskytne koordinátorovi dostatočné informácie o svojich obmedzeniach a potrebách. 

3.3.2 Koordinátor spravidla poskytne študentovi priamo alebo v spolupráci s inými pracoviskami VŠ:
a)	informácie o charaktere a obsahu študijného programu, možnostiach uplatnenia sa v praxi, návštevu na aktuálnej katedre,
b)	informácie o predpokladaných poznatkoch a zručnostiach získaných po absolvovaní zvoleného študijného programu,
c)	informácie o vhodnosti vybraného študijného programu z hľadiska technickej náročnosti štúdia, limitov/ obmedzení študenta, možnosti alternatívnych riešení, 
d)	informácie o odporúčanej literatúre na prípravu na prijímacie skúšky,
e)	informácie o individuálne prispôsobenej forme prijímacej skúšky,
f)	informácie o úrovni prístupnosti na VŠ/fakulte, zabezpečení podporných služieb a primeraných podmienok počas štúdia v súlade so špecifickými potrebami uchádzača a možnosťami VŠ.  

3.3.3 Uchádzač/ študent so ŠP vykoná samostatné rozhodnutie o konečnom výbere odboru a študijného programu, pričom sa riadi podmienkami pre prijímacie konanie VŠ. 

3.4	V čase po uzávierke podávania prihlášok na štúdium
a)	Študijné oddelenie fakulty eviduje všetkých uchádzačov, ktorí písomne deklarovali – potvrdením o zdravotnom stave a/alebo poruche učenia akýkoľvek druh, typ a stupeň svojho zdravotného postihnutia, či znevýhodnenia. 

3.5	V čase pred prijímacími skúškami a počas nich
a)	Uchádzač o štúdium sa v dostatočnom predstihu kontaktuje s fakultným koordinátorom pre určenie špecifických potrieb počas prijímacej skúšky. V prípade potreby sa obracia na koordinátora VŠ/podporné centrum VŠ.
b)	Fakultný koordinátor informuje prodekana pre vzdelávanie a príslušné katedry o uchádzačoch so špecifickými potrebami a navrhuje alternatívne formy prijímacích skúšok vzhľadom na špecifické potreby.
c)	Fakultný koordinátor dohliada, aby forma skúšky zodpovedala možnostiam/obmedzeniam uchádzača so ŠP o štúdium, aby mu boli vytvorené rovnocenné podmienky v porovnaní s uchádzačmi bez špecifických potrieb.
3.6	Po prijatí na štúdium a opakovane pri zápise do ďalšieho ročníka
a)	Študent, ktorý súhlasí s vyhodnotením svojich špecifických potrieb a nárokuje si priznanie štatútu študenta so ŠP, je povinný sa po zápise na študijnom oddelení zaregistrovať u koordinátora VŠ/ v podpornom centre VŠ.
b)	Študent so ŠP vyplní vstupný dotazník a podpíše súhlas s vyhodnotením svojich potrieb a spracovaním osobných údajov a zdravotnej dokumentácie (v súlade so zákonom upravujúcim ochranu osobných údajov).
c)	Koordinátor VŠ zvolá komisiu, na ktorú v prípade potreby pozýva aj študenta žiadajúceho o priznanie štatútu „študent so ŠP“, za účelom vyhodnotenia rozsahu obmedzení študenta, posúdenia jeho špecifických potrieb a vypracovania odporúčania pre rozsah a formu primeraných úprav a podporných služieb.
d)	Komisia pozostáva obvykle z:
•	koordinátora VŠ
•	fakultného koordinátora
•	ďalších odborníkov podľa potreby (garant študijného programu, poradca pre podporné technológie, špeciálny pedagóg, psychológ,...).
e)	Komisia svoje odporúčanie o priznaní štatútu študenta so ŠP a rozsahu a forme špecifickej podpory odovzdáva dekanovi.
f)	Dekan vydáva súhlas s odporúčaním komisie o priznaní štatútu študenta so špecifickými potrebami, ktorý dáva na vedomie fakultnému koordinátorovi, podpornému centru (pokiaľ na univerzite pôsobí) a študijnému oddeleniu a ktorým sa študent preukazuje pri styku s pedagógmi a ďalšími pracovníkmi VŠ  podľa potreby.
g)	Fakultný koordinátor/podporné centrum VŠ pomáha študentovi so ŠP pri kontakte s jeho učiteľmi, napr. pri tvorbe rozvrhu, pri získavaní prístupnej študijnej literatúry, pri dohode o vhodných formách komunikácie a pod..
h)	Študent so ŠP informuje svojich učiteľov o špecifikách svojho štúdia, ak to uzná za potrebné, a to na základe písomného rozhodnutia dekana.
i)	Fakultný koordinátor/podporné centrum VŠ napomáha začleneniu sa študenta so ŠP do štúdia a života na univerzite a podporuje jeho snahu o dosiahnutie sebestačnosti a autonómie.
3.7	Štúdium
Priestorové a materiálne nároky, nároky súvisiace so štúdiom študenta so špecifickými potrebami stanovuje vyhláška č. 458/2012 Z. z. o minimálnych nárokoch študenta so špecifickými potrebami. Vysoká škola môže v individuálnych prípadoch poskytnúť študentom so ŠP potrebami ďalšie formy podpory, pokiaľ tieto nepresiahnu rámec kompenzácie negatívnych dôsledkov zdravotného postihnutia a bariér akademického prostredia a ich uplatnenie nebude znižovať požiadavky na ich študijný výkon.
3.8	Alternatívne formy skúšky študenta so špecifickými potrebami
Úlohou koordinátora je v závislosti od charakteru špecifických potrieb a priznaných primeraných úprav navrhnúť alternatívne formy skúšky, ktorými môžu byť:
a)	Nahradenie písomnej skúšky ústnou resp. ústnej skúšky písomnou.
b)	Nahradenie skupinovej skúšky individuálnou.
c)	Pri písomnej skúške v aktuálnych prípadoch odporúčať, resp. zabezpečiť: 
-	Vhodný formát zadania (zväčšené písmo, elektronická forma, zvuková forma).
-	Poskytnutie jasných a jednoznačne formulovaných otázok/úloh, overenie, či študent zreteľne vníma úlohu.
-	Zabezpečiť primerané prostredie.
-	Ak je to nevyhnutné, koordinátor pomôže zabezpečiť pomoc asistenta z radov pedagógov, príp. PhD. študentov.
-	Predĺžiť čas na vypracovanie úlohy.
-	Umožniť používanie špeciálneho technického vybavenia.
-	Možnosť rozloženia skúšky na viac častí/  dní.
-	V nevyhnutných prípadoch umožniť vykonanie skúšky mimo miesta skúšky, prostredníctvom informačných a komunikačných technológií (e-learning).

3.9	Ubytovanie a stravovanie študentov so ŠP
Správa ubytovacích a stravovacích zariadení VŠ na návrh vedúceho podporného centra/koordinátora VŠ zaistí pre študentov so ŠP prednostné ubytovanie a možnosť stravovania tak, aby ubytovacie a stravovacie priestory svojim vnútorným zariadením a vzdialenosťou od učebných priestorov zodpovedali čo najviac kritériám prístupnosti (platným normám pre pobyt a pohyb osôb so špecifickými potrebami).

4. Odporúčania k príprave dokumentu vysokej školy, ktorý upravuje vytváranie podmienok pre štúdium študentov so špecifickými potrebami

Informácie o požiadavkách na štúdium, podmienkach štúdia a ponuke podporných služieb sú pre uchádzača i študenta so ŠP veľmi dôležité. Na ich základe sa rozhoduje pri výbere študijného programu a miesta štúdia a zvažuje okolnosti, ktoré môžu ovplyvňovať jeho schopnosť študovať. Na ich základe je schopný si včas plánovať nevyhnutné kroky a efektívne organizovať svoj študentský život. Informácie a jasné pravidlá zároveň vytvárajú rámec pre prácu členov akademickej obce. 

4.1. Prístupnosť informácií o podmienkach štúdia na vysokej škole
4.1.1. Podstatnú časť informácií týkajúcich sa štúdia zverejňuje vysoká škola na svojej webovej stránke. Vybrané informácie upravujúce pravidlá pri zabezpečovaní podmienok štúdia pre študentov so ŠP odporúčame zaradiť do uceleného inštitucionálneho dokumentu (vnútorný predpis vysokej školy, smernica, pravidlá, metodika). Je v kompetencii vysokej školy rozhodnúť, čo bude integrálnou súčasťou takého dokumentu a na čo bude dokument iba odkazovať. 
4.1.2. Forma zverejnených informácií musí spĺňať kritériá prístupnosti pre používateľov podporných/asistenčných technológií. 
4.1.3. Informácie o podmienkach štúdia pre študentov so ŠP odporúčame na webovej stránke vysokej školy lokalizovať v úrovni, ktorú možno vyhľadať ľahko a intuitívne, napr. v časti štúdium. 
4.1.4. Odkaz na tieto informácie odporúčame umiestniť aj na webovú stránku portalvs.sk kontaktných informáciách o koordinátorovi pre študentov so ŠP.  
4.1.5. Informácie o koordinátorovi na portalvs.sk by mali všetky vysoké školy povinne zverejňovať, mali by byť aktuálne a mali by obsahovať minimálne meno, tituly, telefonický a e-mailový kontakt.

4.2. Inštitucionálny dokument: 
•	potvrdzuje, že vysoká škola uznáva rovnosť príležitostí v prístupe k vzdelaniu pre všetkých;
•	podčiarkuje zodpovednosť vysokej školy a všetkých jej pracovníkov za vytváranie prístupného akademického prostredia;
•	stanovuje pravidlá pre :
o	implementáciu legislatívnych záväzkov vysokej školy,
o	uplatňovanie práv a určovanie zodpovednosti vysokej školy,
o	uplatňovanie práv a určovanie zodpovednosti študentov so špecifickými potrebami;
•	reflektuje aktuálny stav podmienok a potrieb konkrétnej univerzity a jej študentov, je otvorený pre budúci vývoj.
 
4.3. Obsah dokumentu - odporúčania:

4.3.1. Informácie odporúčané zahrnúť do dokumentu:
a)	Deklarácia vysokej školy o zabezpečení rovnosti príležitostí v prístupe k vzdelaniu a pripravenosti uplatňovať opatrenia na vytvorenie primeraných podmienok pre študentov so špecifickými potrebami bez znižovania požiadaviek na ich študijný výkon.
b)	Charakteristika cieľových skupín, postup pri dokladovaní a vyhodnocovaní ich špecifických potrieb a priznávaní primeraných úprav a podporných služieb.
c)	Informácia o právach a zodpovednosti vysokej školy, uchádzača a študenta so špecifickými potrebami, koordinátora pre študentov so špecifickými potrebami, podporného centra (ak je na vysokej škole zriadené).
d)	Informácia o opatreniach na zabezpečenie ochrany osobných údajov; v zmysle zákona č. 122/2013 Z. z. o ochrane osobných údajov má študent právo rozhodnúť, v akom rozsahu a na aké účely budú informácie o jeho zdravotnom postihnutí a/alebo poruche využité; po priznaní primeraných úprav a podporných služieb bude vo vzťahu k akademickej verejnosti vystupovať ako študent so špecifickými potrebami, pokiaľ sa sám nerozhodne inak.
e)	Inštrukcia o postupe pri riešení sťažností.

4.3.2. Informácie, na ktoré odporúčame v dokumente odkazovať:
a)	Informácia o podmienkach štúdia a úrovni prístupnosti akademického prostredia, skúsenostiach vysokej školy so vzdelávaním osôb so špecifickými potrebami.
b)	Informácia o primeraných úpravách a podporných službách, ktoré vysoká škola aktuálne ponúka, v závislosti od charakteru a rozsahu špecifických potrieb študenta; primerané úpravy a podporné služby pritom kompenzujú dôsledky zdravotného postihnutia a/ alebo poruchy, ale i dôsledky bariér akademického prostredia. 
c)	Odkaz na informácie o požiadavkách na uchádzača a požiadavkách na štúdium ponúkaných študijných programov (kľúčové vedomosti, zručnosti a kompetencie).

d)	Dôležité kontakty pre uchádzačov a študentov so špecifickými potrebami.